**AIŠKINAMASIS RAŠTAS (N)**

**SAVIVALDYBĖS TARYBOS SPRENDIMO PROJEKTUI „DĖL SOCIALINIO BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

 Sprendimo projektu yra siūloma patenkinti savivaldybės socialinių būstų nuomininkų prašymus pakeisti būsto nuomos sąlygas, nes pagal 2016 metų Metinių gyventojo (šeimos) turto (įskaitant gautas pajamas) deklaracijų duomenis nuomininkų ir jų šeimų narių deklaruotos pajamos daugiau kaip 25 proc. viršija Paramos būstui įsigyti ar išsinuomoti įstatymo (toliau- Įstatymas) 11 straipsnio 2 dalies 2 punkte nustatytus pajamų dydžius teisei į socialinio būsto nuomą pagrįsti. Dėl šios teisę nuomotis būstą socialinio būsto nuomos sąlygomis šie nuomininkai yra praradę.

**2. Projekto rengimo priežastys ir kuo remiantis parengtas sprendimo projektas.**

2.1.Socialinis būstas*(duomenys neskelbtini)*A. J., sulaukusiam eilės likusių be tėvų globos asmenų ir jų šeimų narių sąraše, buvo išnuomotas Klaipėdos miesto savivaldybės administracijos direktoriaus 2014-07-17 įsakymu Nr. AD1-2166. Vykdydamas Įstatyme nustatytą prievolę, nuomininkas pateikė Savivaldybės administracijai 2016 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančio nuomininko 2016 metų pajamos buvo 6038 Eur. Šios pajamas, kurias sudaro nuomininkui 2016 metais mokėta neįgalumo pensija ir darbo užmokestis, 55,8 proc. viršija Įstatymo 11 straipsnio 2 dalies 2 punkte nurodytą didžiausią pajamų dydį, nustatytą asmeniui be šeimos, gyvenančiam Klaipėdos mieste, - 3876 Eur.

2.2. Socialinis būstas *(duomenys neskelbtini)* 6 asmenų Ž. P. šeimai, auginančiai 4 nepilnamečius vaikus ir sulaukusiai socialinio būsto nuomos Šeimų, auginančių tris ar daugiau vaikų (įvaikių) sąraše, buvo išnuomotas Klaipėdos miesto savivaldybės administracijos direktoriaus 2014-02-11 įsakymu Nr. AD1-434. Vykdydamas Įstatyme nustatytą prievolę, nuomininkas pateikė Savivaldybės administracijai 2016 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančio nuomininko šeimos 2016 metų pajamos buvo 18861 Eur. Šios pajamas 40,1 proc. viršija Įstatymo 11 straipsnio 2 dalies 2 punkte nurodytą didžiausią pajamų dydį, nustatytą 6 asmenų šeimai, gyvenančiai Klaipėdos mieste, - 13464 Eur.

2.3. Socialinis būstas *(duomenys neskelbtini)*trijų asmenų R. G. šeimai, kurios dukra iš pirmosios santuokos V. S. teismo sprendimu yra pripažinta neveiksnia, sulaukusiai socialinio būsto nuomos Neįgaliųjų asmenų ir šeimų, kuriose yra tokių asmenų, sąraše buvo išnuomotas Klaipėdos miesto savivaldybės administracijos direktoriaus 2007-12-19 įsakymu Nr. AD1-2812. Vykdydama Įstatyme nustatytą prievolę, nuomininkė pateikė Savivaldybės administracijai 2016 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančio nuomininko šeimos 2016 metų pajamos, kurias sudarė nuomininkės ir jos sutuoktinio per praėjusius kalendorinius metus gautas darbo užmokestis ir globotinės invalidumo pensija, buvo 14272 Eur. Šios pajamas 84,1 proc. viršija Įstatymo 11 straipsnio 2 dalies 2 punkte nurodytą didžiausią pajamų dydį, nustatytą 3 asmenų šeimai, gyvenančiai Klaipėdos mieste, - 7752 Eur.

2.4. Socialinis būstas *(duomenys neskelbtini)*G. J., turinčiam judėjimo negalią ir sulaukusiam eilės Neįgaliųjų asmenų ir šeimų, kuriose yra tokių asmenų, sąraše, buvo išnuomotas Klaipėdos miesto savivaldybės administracijos direktoriaus 2007-12-19 įsakymu Nr. AD1-2812. Vykdydamas Įstatyme nustatytą prievolę, Savivaldybės administracijai pateikė 2016 metų Metinę gyventojo (šeimos) turto (įskaitant gautas pajamas) deklaraciją. Nuomininkas 2016 m. birželio 18 d. susituokė, todėl deklaravo savo, sutuoktinės ir jos nepilnametės dukters iš pirmosios santuokos pajamas, kurios sudarė 14165 Eur . Šios pajamos 82,7 proc. viršija viršija Įstatymo 11 straipsnio 2 dalies 2 punkte nurodytą didžiausią pajamų dydį, nustatytą 3 asmenų šeimai, gyvenančiai Klaipėdos mieste, - 7752 Eur.

2.5. Socialinis būstas *(duomenys neskelbtini)*dviejų asmenų O. K. šeimai, sulaukusiai socialinio būsto nuomos Bendrajame sąraše buvo išnuomotas Klaipėdos miesto savivaldybės administracijos direktoriaus 2007-12-19 įsakymu Nr. AD1-2809. Vykdydama Įstatyme nustatytą prievolę, nuomininkė pateikė Savivaldybės administracijai 2016 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančios nuomininkės dabar jau trijų asmenų šeimos 2016 metų pajamos buvo 20417 Eur. Šios pajamas 2,6 karto viršija Įstatymo 11 straipsnio 2 dalies 2 punkte nurodytą didžiausią pajamų dydį, nustatytą 3 asmenų šeimai, gyvenančiai Klaipėdos mieste, - 7752 Eur.

Paramos būstui įsigyti ar išsinuomoti įstatymo, įsigaliojusio 2015 m. sausio 1 d., 20 straipsnio 6 dalyje yra nustatyta, kad savivaldybės taryba, asmens ar šeimos prašymu, įvertinusi socialinio būsto poreikį savivaldybėje, gali priimti sprendimą socialinį būstą nuomoti kaip savivaldybės būstą rinkos kainomis, jei asmens ar šeimos, nuomojančio (nuomojančios) socialinį būstą, deklaruotas turtas (įskaitant gautas pajamas) už kalendorinius metus daugiau kaip 25 procentais viršija Įstatymo 11 straipsnio 2 dalyje nustatytus metinių pajamų ir turto dydžius.

Nors socialinio būsto poreikis Klaipėdos miesto savivaldybėje išlieka didelis, siūloma tenkinti nuomininkų prašymus, nes nuomininkai iš butų išsikelti nepageidauja. Su nuomos pakeitimo sąlygų pasekmėmis ir galimybėmis jie yra supažindinti.

**3. Kokių rezultatų laukiama.**

Savivaldybės tarybai priėmus sprendimą, bus patenkinti nuomininkų prašymai ir užtikrintos jų teisės į tolesnę būsto nuomą rinkos sąlygomis.

 **4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

PRIDEDAMA. Duomenys apie socialinio būsto nuomininkus, jų deklaruotas 2016 metų pajamas ir nuomos mokestį, 1 lapas.

Socialinio būsto skyriaus vedėja Danguolė Netikšienė